Greenock Morton FC

Greenock Morton Football Club (ofte bare kalt Morton) er en skotsk fotballklubb fra byen Greenock i Inverclyde. Klubben spiller i 2021/2022-sesongen i scottish championship (nivå 2). Klubbens hjemmebane er Cappielow Park.

Historie 
Klubben ble stiftet i 1874 som Morton Football Club, og tok byens navn med i klubbnavnet i 1994 for å markere klubbens tilknytning til byen. Opprinnelsen til navnet Morton er i dag usikker, men det antas at klubben enten er oppkalt etter området Morton Terrace, der klubbens første medlemmer bodde, eller etter James Morton, en av Greenocks forretningsmenn. Morton har brukt Cappielow Park som sin hjemmebane siden 1879, med unntak av sesongen 1882/1883, da de spilte på Ladyburn Park. De to langsidene bærer navnene Grandstand og Cowshed End. The Cowshed End er fortsatt ståtribune, noe som i dag er et særsyn på skotske stadioner i de to øverste nivåene. Klubben ble valgt inn i Scottish Football League i 1893, som en av klubbene i den nyopprettede Division 2. I 1900 ble de valgt inn i Division 1. (Det eksisterte ikke noe automatisk opp- og nedrykk på den tiden.)

Mortons beste periode i ligaen var i årene rundt første verdenskrig. På de seks sesongene fra høsten 1913 til våren 1919 ble klubben ikke dårligere enn nummer 4, og i 1911 ble de nummer 2 (av 20 lag). I 1922 ble Morton cupmestre, med 1-0 over Rangers i finalen. De holdt seg i øverste divisjon til 1927. Da serien startet opp igjen etter andre verdenskrig, ble Morton plassert i øverste divisjon, til tross for at de hadde ligget trygt plassert i 2. divisjon da krigen brøt ut. Etter en god første sesong (6.-plass av 16 lag) og cupfinaledeltakelse i 1948 (0-1 mot Rangers) gikk det dårligere etter hvert, og fra 1952 lå klubben fast på nivå 2. I 1963/1964 nådde de ligacupfinalen (0-5 mot Rangers), og fra 1967 fulgte en ny relativt stabil periode i øverste divisjon. Men da ligaen ble omstrukturert til tre divisjoner i 1975, rykket Morton ned igjen i nye First Division (nivå 2).

De neste årene vekslet klubben mellom Premier Division og First Division. Da ligaen i 1994 ble omstrukturert til fire divisjoner, rykket klubben (nå med navnet Greenock Morton) for første gang ned i Second Division (nivå 3). Etter noen nye sesonger i First Division, sendte to påfølgende nedrykk klubben ned i Third Division. De siste årene har klubben imidlertid spilt seg opp igjen, og fra 2007 spiller Greenock Morton igjen i Championship, med unntak av 2014/15 sesongen hvor de var en tur ned i League One (nivå 3).

Sesonger

Meritter og klubbrekorder 
 Beste ligasesong: 2.-plass i Division 1 i 1917
 Cupmester: 1922
 Beste sesong i ligacupen: Finalist i 1963/64
 Høyeste tilskuerantall: 23 500 mot Celtic 29. april 1922 (Division 1)
 Største seier: 11-0 mot Carfin Shamrock 13. november 1886 (skotsk FA-cup 1. runde)
 Største tap: 1-10 mot Port Glasgow Athletic 5. mai 1894 (Division 2) og mot St. Bernards 14. oktober 1933 (Division 2)

Referanser

Litteratur 
 Sky Sports Football Yearbook. Headline Publishing Group, London 2008. ISBN 978 0 7553 1820 9
 Gordon Smailes: The Breedon Book of Scottish Football Records. Breedon, Derby 1995. ISBN 1-85983-020-X
 Paul & Shirley Smith: The Ultimate Directory of English & Scottish Football Grounds. Yore Publications, Harefield 2005. ISBN 0954 783042

Eksterne lenker 
 
 Greenock Morton Football Club

Fotballag i Skottland
Inverclyde
Fotballag etablert i 1874